宇文樞密借示范寬春山圖妙絕一時以詩送還
作者：樓鑰
朝代：宋

paragraphs: 范生本以寬得名，不學關仝與李成。
筆端自出一機杼，理通神會真其能。
橫披小軸屢到眼，頗亦時能辨真贋。
未見弘大如公藏，茂樹喬山春爛漫。
此圖不是江南山，寒空青嶂疑商顔。
高高下下幾佳處，莊家時有茅三間。
橋梁樓觀各有趣，一夫驅馿何處去。
安得隨入杳靄間，布襪青鞋踏空霧。
近山忽斷見遥碧，天涯一望無中極。
胸中丘壑誰測知，鐵屋石人驚筆力。
鵝谿六幅高堂空，終日對坐心神融。
看罷爲我捲還客，自此歸余境夢中。